อย่าลุยซื้อหุ้นถ่านหิน
เตือนราคาในตลาดโลกเด้งสั้นPTTGCเจ๋งกำไร851ล้านบาท
8 ส.ค. 2555

เตือนราคาในตลาดโลกเด้งสั้นPTTGCเจ๋งกำไร851ล้านบาท
หุ้นถ่านหินดี๊ด๊าเตือนอย่าทุ่มซื้อสุดตัว ฟันธงราคาแค่ฟื้นช่วงสั้น 
หุ้นในกลุ่มธุรกิจถ่านหินคึกคักสองวันติดต่อกัน โดยเฉพาะวันที่ 7 ส.ค.ที่ผ่านมา หุ้นบริษัท บ้านปู (BANPU) พุ่งกระฉูด 4.81% หรือ 20 บาท ปิดที่ 436 บาท ท่ามกลางมูลค่าซื้อขายหนาแน่นถึง 1,416 ล้านบาท และหุ้นเอ็นเนอร์ยี่ เอิร์ธ (EARTH) ปิดที่ 5.1 บาท บวก 0.10 บาท และหุ้นเอเชีย กรีน เอนเนอจี (AGE) ปิดที่ 3.28 บาท บวก 0.08 บาท หลังจากราคาถ่านหินในตลาดโลกปรับตัวขึ้นมา 2 วันแล้ว
นายสมยศ ฐิติสุริยารักษ์ ผู้ช่วยกรรมการผู้จัดการ AGE เปิดเผยว่า ราคาถ่านหินที่ฟื้นตัวช่วงนี้ เป็นเพียงการปรับตัวขึ้นทางเทคนิคระยะสั้น หลังจากที่ราคาปรับตัวลดลงแรงจากระดับ 110 เหรียญสหรัฐต่อตัน ลงมาเหลือ 80 กว่าเหรียญสหรัฐต่อตัน 
ทั้งนี้ ยังไม่เชื่อว่าราคาถ่านหินจะกลับทิศทางเป็นขาขึ้น เพราะหลายปัจจัยที่กดดันราคาถ่านหินยังไม่เปลี่ยนแปลง ทั้งวิกฤตหนี้ยุโรป การชะลอตัวของเศรษฐกิจจีนและสหรัฐ
“ราคาถ่านหินเด้งขึ้นมานิดเดียว ยังไม่มีนัยสำคัญ ทิศทางจากนี้ก็ยังมองไม่ออก เพราะมีหลายตัวแปรไม่ชัดเจน โดยเฉพาะจีนซึ่งเป็นผู้นำเข้าถ่านหินรายใหญ่ตอนนี้ไม่สามารถส่งออกสินค้าไปยุโรปและสหรัฐได้มากเหมือนเมื่อก่อน ทำให้ความต้องการใช้พลังงานถ่านหินลดลงตามไปด้วย เรื่องนี้เป็นปัจจัยสำคัญ ถ้ายังไม่กลับมาเป็นปกติราคาถ่านหินก็ยากจะกลับตัวเป็นขาขึ้น” นายสมยศ กล่าว
นายสุทธิชัย คุ้มวรชัย ผู้อำนวยการฝ่ายวิเคราะห์หลักทรัพย์ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) กล่าวว่า แนะนำให้ชะลอการลงทุนในหุ้นกลุ่มถ่านหิน เพราะยังไม่เห็นสัญญาณการกลับตัวของราคาถ่านหินชัดเจน โดยราคาถ่านหินที่ปรับขึ้นช่วงนี้เป็นเพราะนักลงทุนเห็นราคาก๊าซในสหรัฐปรับตัวสูงขึ้น จึงคาดว่าสหรัฐอาจลดส่งออกถ่านหินเข้ามาในเอเชีย ทำให้ปริมาณถ่านหินที่ล้นตลาดถูกดูดซับเร็วขึ้น ส่งผลให้จิตวิทยาลงทุนหุ้นกลุ่มถ่านหินดูดีขึ้น 
อย่างไรก็ตาม มองว่าปัจจัยดังกล่าว เป็นผลกระทบระยะสั้นและไม่ได้บ่งบอกว่าราคาถ่านหินจะเป็นขาขึ้น จึงควรชะลอซื้อขายไปก่อนและรอดูทิศทางของราคาถ่านหินในช่วงปลายปีซึ่งน่าจะเห็นความชัดเจนกว่านี้
“หุ้นถ่านหินที่ขึ้นแรง น่าจะเป็นเพราะก่อนหน้านี้ตกลงมามากและต่ำกว่าพื้นฐาน พอมีข่าวนิดหน่อยก็พร้อมเด้งขึ้นแรง ในด้านพื้นฐานแม้เรายังแนะนำซื้อหุ้นถ่านหินหลายตัว โดยเฉพาะ BANPU ให้ราคาเป้าหมาย 560 บาท แต่ก็ยังไม่แนะนำให้ซื้อช่วงนี้” นายสุทธิชัย กล่าว
นายทรงกลด วงศ์ไชย ผู้อำนวยการฝ่ายวิเคราะห์ บล.ฟินันเซีย ไซรัส กล่าวว่า ราคาถ่านหินปรับตัวเพิ่มขึ้น 6% ในช่วง 2 สัปดาห์ที่ผ่านมา แต่น่าจะเป็นการฟื้นตัวระยะสั้นหลังจากลดลงแรงเท่านั้น ส่วนการลงทุนหุ้นถ่านหินแนะนำเฉพาะการลงทุนระยะยาว โดยให้ราคาพื้นฐาน BANPU 560 บาท
ทางด้านนายวีรศักดิ์ โฆสิตไพศาล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า ผลประกอบการไตรมาส 2 ปีนี้ของบริษัทขาดทุนสุทธิ 6,903.26 ล้านบาท แย่ลงจากช่วงเดียวกันปีก่อนที่มีกำไรสุทธิ 3,244.90 ล้านบาท ส่วนผลประกอบการ 6 เดือนแรกปีนี้มีกำไร 322.65 ล้านบาท ลดลงจากช่วงเดียวกันปีก่อนที่มีกำไร 10,473 ล้านบาท
สาเหตุที่บริษัทขาดทุนเป็นเพราะมีผลขาดทุนจากสต๊อกน้ำมัน 4,366 ล้านบาท และเครือไทยออยล์มีการขาดทุนขั้นต้นจากการผลิต 3.2 เหรียญสหรัฐต่อบาร์เรล และปริมาณวัตถุดิบที่ป้อนเข้าสู่กระบวนการผลิตอยู่ที่ 2.94 แสนบาร์เรลต่อวัน 
บริษัท พีทีที โกลบอล เคมิคอล (PTTGC) มีกำไรสุทธิ 851 ล้านบาท หรือ 0.19 บาทต่อหุ้น ในไตรมาส 2 ปีนี้นับว่าดีกว่าที่นักวิเคราะห์คาดว่าจะมีกำไร 753 ล้านบาท และ 6 เดือนกำไรสุทธิรวม 10,703 ล้านบาท
แม้กำไรในเครือ ปตท. จะออกมาขาดทุนหลายบริษัท แต่หุ้น ปตท. (PTT) กลับเพิ่มขึ้นถึง 8 บาท ปิดที่ 333 บาท